თვითმმართველი ქალაქის – ბათუმის საკრებულოს
დადგენილება №26
2012 წლის 3 მაისი
ქ. ბათუმი

საპატიო წოდებების მინიჭების  შესახებ დებულების დამტკიცების თაობაზე

„ადგილობრივი თვითმმართველობის შესახებ“ საქართველოს ორგანული კანონის 22-ე მუხლის პირველი პუნქტის „ც“ ქვეპუნქტის შესაბამისად, თვითმმართველი ქალაქის – ბათუმის საკრებულო ადგენს:

1. დამტკიცდეს „საპატიო წოდებების მინიჭების შესახებ“  თანდართული დებულება.

2. ეს დადგენილება ამოქმედდეს  გამოქვეყნების​თანავე.
საკრებულოს თავმჯდომარე                                                                               გ.კირთაძე 

დ ე ბ უ ლ ე ბ ა

თვითმმართველი ქალაქის –  ბათუმის 

საპატიო წოდებების მინიჭების შესახებ

ეს დებულება განსაზღვრავს თვითმმართველი ქალაქის – ბათუმის საპატიო წოდებების (შემდგომში – საპატიო წოდება) მინიჭების წესსა და პირობებს.


მუხლი 1.  ზოგადი დებულებანი

1.  საპატიო წოდებებია:

ა) საპატიო ბათუმელი;

ბ) ბათუმის საპატიო მოქალაქე;

გ) დამსახურებული მოღვაწე (მაგ. დამსახურებული ექიმი, დამსახურებული პედაგოგი, დამსახურებული არქიტექტორი და სხვა).

2. საპატიო წოდება შეიძლება მიენიჭოს როგორც საქართველოს, ასევე უცხო ქვეყნის  მოქალაქეს ან მოქალაქეობის არმქონე სრულწლოვან ფიზიკურ პირს, განურჩევლად ეროვნებისა, სოციალური მდგომარეობისა, საზოგადოებრივ-პოლიტიკური შეხედულებისა და რელიგიური აღმსარებლობისა. 

3. საპატიო ბათუმელის წოდება შეიძლება მიენიჭოს ქალაქ ბათუმში მცხოვრებ საქართველოს მოქალაქეს, რომელსაც თავისი საზოგადოებრივი, პროფესიონალური, სამეცნიერო ან/და სხვა  საქმიანობით (მოღვაწეობით) აქვს:

ა)  განსაკუთრებული დამსახურება ქალაქ ბათუმის ან/და საქართველოს წინაშე;

ბ) მნიშვნელოვანი წვლილი შეტანილი ქალაქ ბათუმის ან/და საქართველოს განვითარების საქმეში;

გ)  მნიშვნელოვანი წვლილი შეტანილი ქალაქ ბათუმთან მეგობრული კავშირების განმტკიცებაში.

4. ბათუმის საპატიო მოქალაქის  წოდება შეიძლება მიენიჭოს საქართველოს მოქალაქეს, რომელიც არ ცხოვრობს ქალაქ ბათუმში, ასევე უცხო ქვეყნის მოქალაქესა და მოქალაქეობის არმქონე პირს, რომელსაც თავისი საზოგადოებრივი, პროფესიონალური, სამეცნიერო ან/და სხვა  საქმიანობით (მოღვაწეობით) აქვს:

ა)  განსაკუთრებული დამსახურება ქალაქ ბათუმის ან/და საქართველოს წინაშე;

ბ) მნიშვნელოვანი წვლილი შეტანილი ქალაქ ბათუმის ან/და საქართველოს განვითარების საქმეში;

გ)  მნიშვნელოვანი წვლილი შეტანილი ქალაქ ბათუმთან მეგობრული კავშირების განმტკიცებაში.

5. დამსახურებული მოღვაწის წოდება შეიძლება მიენიჭოს პირს, რომელიც იმსახურებს საზოგადოების მხრიდან აღიარებას და მადლობის გამოცხადებას შესაბამის პროფესიულ სფეროში (დარგში) თავისი ხანგრძლივი ან/და წარმატებული საქმიანობის გამო.

6. საპატიო წოდება მიენიჭება პირს სიცოცხლეში ერთხელ. დაუშვებელია საპატიო წოდების მინიჭება პირის გარდაცვალების შემდეგ.


მუხლი 2. საპატიო წოდების მინიჭებაზე უფლებამოსილი ორგანო.
 საპატიო წოდების მინიჭებაზე გადაწყვეტილებას განკარგულების ფორმით იღებს ქალაქ ბათუმის საკრებულო. საკრებულოს სხდომამდე საკითხის განხილვა სავალდებულოა ქალაქ ბათუმის საკრებულოს განათლების, კულტურის, ტურიზმისა და სპორტის საკითხთა კომისიის მიერ, რომელიც იღებს სარეკომენდაციო შინაარსის დასკვნას. 


მუხლი 3. საპატიო წოდებაზე  კანდიდატურის წამოყენების წესი და პირობები.

1.   საპატიო წოდების მისანიჭებლად კანდიდატურის წამოყენების უფლება აქვს: 

ა) საქართველოს და აჭარის ავტონომიური რესპუბლიკის  წარმომადგენლობითი და სამთავრობო დაწესებულებების ხელმძღვანელებს;

ბ)  ქალაქ  ბათუმის საკრებულოს თავმჯდომარეს და მერს;

გ) ქალაქ ბათუმის საკრებულოს კომისიას;

დ) ქალაქ ბათუმის საკრებულოს ფრაქციას;

ე) ქალაქ ბათუმის საკრებულოს წევრთა არანაკლებ 5-კაციან ჯგუფს;

ვ) საზოგადოებრივ, პროფესიულ და შემოქმედებით  ორგანიზაციებს;

ზ) არანაკლებ 30-კაციან საინიციატივო ჯგუფს ან/და  იმავე საპატიო  წოდების მფლობელ 3 პიროვნებას.

2.  საპატიო წოდების მისანიჭებლად უფლებამოსილი პირები კანდიდატურას წარუდგენენ ქალაქ ბათუმის საკრებულოს, რასაც წერილობითი სახით თან უნდა ახლდეს:

ა)  საპატიო წოდების დასახელება, რომელზედაც მოხდა კანდიდატურის წარდგენა;

ბ) საპატიო წოდების მისანიჭებლად კანდიდატურის წამოყენებაზე უფლებამოსილი პირების რეკომენდაცია, სადაც უნდა წარმოჩინდეს საპატიო წოდებაზე წარდგენილი კანდიდატურის ღვაწლი და დამსახურება;

გ) ბიოგრაფიული ცნობები;

დ) კანდიდატურის ღირსების, ღვაწლისა და დამსახურების ამსახველი, საზოგადოებისათვის უკვე ცნობილი, ან საპატიო წოდებაზე წარდგენის დღემდე უცნობი დოკუმენტური და სხვა სახის მასალები;

ე) კანდიდატის პირადობის დამადასტურებელი დოკუმენტის ქსეროასლი და ერთი ფერადი ფოტოსურათი.


მუხლი 4.  საპატიო  წოდების მინიჭებასთან დაკავშირებული სხვა დებულებანი

1. საპატიო წოდების მინიჭების შესახებ საკრებულოს განკარგულება მისი მიღებიდან 2 სამუშაო დღის ვადაში მისი აღსრულების უზრუნველყოფის მიზნით საკრებულოს აპარატის მიერ ეგზავნება ქ. ბათუმის მერიის ადმინისტრაციას.

2. საპატიო წოდების მინიჭებისას მიმღებს გადაეცემა შესაბამისი სიგელი და სამკერდე ნიშანი, რომლის  დამზადებას საკრებულოს შესაბამისი განკარგულების მიღებიდან ერთი კვირის ვადაში უზრუნველყოფს ქალაქ ბათუმის  მერიის ადმინისტრაცია.

3. საპატიო წოდების დამადასტურებელ სიგელზე ქალაქ ბათუმის თვითმმართველობის სახელით ხელს აწერს ქ. ბათუმის მერი და იგი დასტურდება ქ. ბათუმის მერიის ადმინისტრაციის ბეჭდით.

4.  საპატიო წოდება მიმღებს გადაეცემა საზეიმო ვითარებაში ან მის გარეშე. საპატიო წოდების გადაცემაზე უფლებამოსილი პირებია ქალაქ ბათუმის მერი.

5. საპატიო წოდების მიმღებს, წოდების მინიჭების დღეს შეიძლება გადაეცეს ფასიანი საჩუქარი ან /და ფულადი ჯილდო (ასეთის არსებობის შემთხვევაში) დადგენილი წესით. 

6. საპატიო  წოდების მინიჭების შესახებ ჩანაწერები უნდა შესრულდეს სპეციალურ წიგნში სახელწოდებით – „საპატიო წოდება“, რომლის ელექტრონული ვერსია უნდა განთავსდეს შესაბამისად ქალაქ ბათუმის საკრებულოსა და მერიის ვებგვერდზე;

7. წიგნში ჩანაწერებს უზრუნველყოფს ქ. ბათუმის მერიის ადმინისტრაცია, სადაც აისახება საპატიო წოდების შესახებ სრული ინფორმაცია (ფოტოსურათი, ბიოგრაფია და ცნობები თუ რა დამსახურებისთვის მიენიჭა პირს  ეს წოდება).










